Пол Верлен
О, женски чар и слабост…

Част 0 от „Мъдрост“

Превод от френски: Кирил Кадийски, 1994

chitanka.info

О, женски чар и слабост, и тия бели длани,

които спират злото и правят добрини,

очи, които властно възпират: „Престани!“,

но не със зверски блясък, а кротки, замечтани.

И — майчина милувка за стонове и рани —

гласът, дори когато ни мами… Как звъни

в зори… как сладко пее по здрач… И в изпитни

как глухо глъхнат в шала устата разридани!

Мъже, животът долу е груб и нетърпим!

Дали далеч от ласки и схватки ще спасим

и нещо чисто — както снега по върховете,

невинно като детско сърце — о, доброта

и почит! Че тъй както сме тръгнали, кажете,

какво ли ще остане от нас — подир смъртта?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.